LV Eiropas Savienības Oficiālais Vēstnesis L 158/5

KOMISIJAS DELEĢĒTĀ REGULA (ES) 2017/1091

(2017. gada 10. aprīlis),

ar ko Eiropas Parlamenta un Padomes Regulas (ES) Nr. 609/2013 pielikumu groza attiecībā uz tādu vielu sarakstu, kuras drīkst pievienot apstrādātu graudaugu pārtikai, bērnu pārtikai un īpašiem medicīniskiem nolūkiem paredzētai pārtikai

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 12. jūnija Regulu (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (1), un jo īpaši tās 16. pantu,

tā kā:

(1) Regulas (ES) Nr. 609/2013 pielikumā izveidots Savienības saraksts ar vielām, kuras var pievienot vienai vai vairākām 1. panta 1. punktā minētajām pārtikas kategorijām, Saskaņā ar minētās regulas 22. pantu Savienības sarakstu piemēro no attiecīgo deleģēto aktu, kas pieņemti saskaņā ar minētās regulas 11. pantu, piemērošanas dienas. Savienības sarakstu var grozīt saskaņā ar minētās regulas 16. pantā minētajām prasībām.

(2) Eiropas Pārtikas nekaitīguma iestāde (“Iestāde”) 2006. gada 6. janvāra atzinumā (2) ir secinājusi, ka dzelzs bisglicināta kā dzelzs avota lietošana plaša patēriņa pārtikā, pārtikas piedevās un īpašas diētas pārtikas produktos, ieskaitot zīdaiņiem un maziem bērniem paredzētu pārtiku, nerada bažas par kaitīgumu.

(3) Dzelzs bisglicināts kā dzelzs avots lietošanai apstrādātu graudaugu pārtikā un bērnu pārtikā netika iekļauts Regulas (ES) Nr. 609/2013 pielikumā, kamēr nebija pabeigta šiem produktiem piemērojamo noteikumu pārskatīšana. Tā kā šajā pārskatīšanā vajadzīgi zinātniskie novērtējumi, kas vēl tiek veikti un netiks pabeigti īsā laikā, no labas administratīvas prakses viedokļa nav lietderīgi kavēties ar Savienības saraksta atjaunināšanu attiecībā uz dzelzs bisglicināta kā dzelzs avota pievienošanu apstrādātu graudaugu pārtikai un bērnu pārtikai.

(4) Pēc pieteikuma saņemšanas Komisija lūdza Iestādi sniegt atzinumu par kalcija fosforiloligosaharīdu (POs-Ca®) kā kalcija avota, kuru uztura apsvērumu dēļ pievieno pārtikai, pārtikas piedevām un īpašiem medicīniskiem nolūkiem paredzētai pārtikai, nekaitīgumu un bioloģisko pieejamību. Iestāde 2016. gada 26. aprīļa atzinumā (3) secināja, ka par šīs vielas lietošanas nekaitīgumu minētajās pārtikas kategorijās nav bažu, ja vien tiek ievēroti daži tās atzinumā izklāstītie nosacījumi. Iestāde noradīja, ka šī viela veidotu vidējās kopējās kalcija dienas devas būtisku daļu.

(5) Tāpēc Regulas (ES) Nr. 609/2013 pielikums attiecīgi būtu jāgroza.

(6) Ir notikusi apspriešanās ar ieinteresētajām pusēm, un ir ņemti vērā sniegtie komentāri,

IR PIEŅĒMUSI ŠO REGULU.

1. pants

Regulas (ES) Nr. 609/2013 pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 10. aprīlī Komisijas vārdā – priekšsēdētājs Jean-Claude JUNCKER

(1) OV L 181, 29.6.2013., 35. lpp.

(2) EFSA AFC Panel (EFSA Scientific Panel on food additives, flavourings, processing aids and materials in contact with food), Opinion related to Ferrous bisglycinate as a source of iron for use in the manufacturing of foods and in food supplements, The EFSA Journal (2006) 299, 1.–17. lpp.

(3) EFSA ANS Panel (EFSA Panel on Food Additives and Nutrient Sources added to Food), 2016, Scientific Opinion on Calcium phosphoryl oligosaccharides (POs-Ca®) as a source of calcium added for nutritional purposes to food, food supplements and foods for special medical purposes, EFSA Journal 2016; 14(6):4488.